Seun (10) se ma, pa sterf op een dag – toe ook sy oumaLionel, Maria en Heindrich tydens die kankerstryd (Foto: Verskaf) Minder as een week nadat ŉ tienjarige seun van Oos-Londen in die Oos-Kaap sy ma, pa én die gesin se geliefde hond aan die dood afgestaan het, is sy 72-jarige ouma ook dood. Heindrich Schroeder, ŉ leerder aan die Laerskool Grens in dié provinsie, was ondanks dié seer nog verlede week by die skool om te help met ŉ Bak-en-Brou-projek. Die tienjarige het ná die dood van sy ouers by sy ouma, Annie Nell, gaan bly. Elaine Nass (41), Heindrich se tannie, sê die familie is geskok en “sukkel om die seer te verwerk” – veral omdat hulle in só ŉ kort tydperk die dood van drie geliefdes moet verwerk. Nass sê Heindrich se ouers, Lionel en Maria Schroeder, het albei kanker gehad. Maria is in September 2015 met longkanker gediagnoseer en Lionel is een jaar later – ook in September – met limfklierkanker gediagnoseer. “Hulle het al die prosesse ondergaan – chemoterapie, bestraling en ander,” sê sy. “Ons was versigtig optimisties. Maria se kanker het in remissie gegaan; sy was amper agt maande lank skoon. Toe kom dit weer net skielik terug en dié keer het haar gesondheid drasties agteruitgegaan. “Lionel se dood bring net soveel seer. Die dokters het aanvanklik gesê sy lewe is nie in gevaar nie. Toe versprei die kanker eers na sy maag en daarna begin al sy organe platval. Ons is platgeslaan,” sê sy. Lionel en Maria is vroeër vanjaar albei in die St. Dominic’s-hospitaal in Oos-Londen opgeneem. Nass sê die hospitaalpersoneel het hulle in aparte kamers gesit “uit vrees oor hul reaksie as een van hulle moontlik ŉ hartaanval sou kry of sterf”. Lionel en Maria op hul troue (onder) en Annie (bo) (Foto: Verskaf) “Ons het op 19 Februarie ŉ oproep gekry om onmiddellik hospitaal toe te kom om van Lionel afskeid te neem. Ons het gejaag en hy is kort ná ons aankoms, om 13:40 [die middag van 20 Februarie], dood. Ons het by die hospitaal aangebly om by my suster te wees, maar haar toestand het ook verskriklik agteruitgegaan. Sy is 03:40 die volgende oggend dood – minder as 24 uur ná Lionel. Dit was aaklig, ek het net daar bly sit nadat sy dood is. Verslae. Stukkend.” Hul rottweiler, Max, is op dieselfde dag as Lionel dood, vermoedelik weens hitte-uitputting. Nass sê die familie was stukkend, maar het besluit om sterk te staan omdat Heindrich baie ondersteuning sou benodig. Hy is in die sorg van Nell (haar ma en Heindrich se ouma) geplaas, maar sy het ook nog saam met haar ma in dieselfde huis gewoon. Sowat ŉ week later het Nell op ŉ dag vir Nass na die kamer ontbied. Sy het gesê sy voel nie goed nie en dat sy glo baie warm kry. Hulle het met Nell hospitaal toe gejaag. “Die dokter het gesê dit is ŉ virale infeksie. Hy het haar ŉ inspuiting gegee, haar hartklop nagegaan en gesê sy is nie in gevaar nie. Die dokter het gesê ons moet later terugkom sodat ons net weer haar hart kan monitor, so ons is huis toe. Ons is sowat drie uur later terug, en die dokter het gesê dié keer het haar hartklop ŉ bietjie versnel. Ons het medikasie gekry en is weer huis toe.” Heindrich by die skool na sy ouers se afsterwe (Foto: Verskaf) Nass sê met hul aankoms by die huis het dit voorgekom asof Nell weer beter gevoel het aangesien sy in die huis rondgeloop het. “Ons het nog gedink alles gaan oukei wees, toe skree Heindrich vanuit die kamer: ‘Tannie Elaine! Tannie Elaine!’ Nell het baie swak gelyk en inmekaargestort. “Sy het gebewe. Ek het my kêrel en skoonseun na die huis ontbied en ons het haar toe na die bed geskuif. Toe sy op die bed is, het sy haar kop teen my skoonseun se skouer gesit en gesê sy wil net bietjie rus. Ons het so ŉ rukkie net so gestaan en toe sê hy: ‘Ek dink nie sy haal asem nie.’ Ons het weer met haar na die hospitaal gejaag. Ek het haar heeltyd vasgehou en net gehoop alles sou oukei wees. By die hospitaal het hulle haar aan masjiene gekoppel, maar die dokter het gesê sy was reeds 20 minute dood. Daardie hele pad lank van die huis af wat ek haar vasgehou het, was sy reeds dood.” Nass sê die familie het nie woorde om hul seer te beskryf nie. “Heindrich gaan aan en hy sê goed soos hy weet hy sal hulle weer eendag in die hemel sien. Maar dit vat nie die onmiddellike seer weg nie. Ons weet egter ons sal hierdeur kom. Ek sê net vanoggend vir iemand: Hy is nié ŉ weeskind nie, hy het ŉ familie en ons sal mooi na hom kyk.” Sy sê die huis is leeg sonder Nell – ŉ vrou wat volgens haar onvoorwaardelik vir ander omgegee het. Laerskool Grens het intussen foto’s van Heindrich se klasmaats gedeel waar hulle vir hom bid. Die skool het sy medelye met die familie betuig. Nell word Vrydag begrawe. Die presiese besonderhede oor haar begrafnis is nog nie bekend gemaak nie.